## Justícia millora l’accessibilitat per a persones amb mobilitat reduïda en la seu judicial de Carlet amb una inversió de 101.765 euros

*** S’han adaptat els lavabos, s’han creat punts d’atenció accessible i una senyalització horitzontal mitjançant encaminament en paviment des de la porta d’accés fins als taulells**

La Conselleria de Justícia i Administració Pública ha finalitzat les obres per a millorar l’accessibilitat de persones amb mobilitat reduïda en la seu judicial de Carlet. La inversió que s’ha fet ascendix 101.765 euros.

L’objectiu de l’actuació ha sigut aconseguir que l’edifici siga més accessible, mitjançant l’adaptació dels lavabos, dotant de més accessibilitat els punts d’atenció i millorant la senyalització.

A més de l’adequació dels lavabos, s’ha dotat la planta baixa de senyalització horitzontal mitjançant encaminament en paviment des de la porta d’accés fins als taulells, i de dos servicis higiènics accessibles.

També s’han adaptat els llocs d’atenció al públic del Registre Civil i el Deganat de la planta baixa, els jutjats 1 i 2 de la primera planta i els jutjats 3 i 4 de la planta segona, de manera que ara es disposa de taulells accessibles i bucle magnètic.

La seu a on s’han fet les obres es va construir l’any 1999 sobre una parcel·la de 1.031 m², i té una superfície construïda de 2.936 m² d’ús públic.

En la planta baixa estan situats la sala del Deganat i el Registre Civil, diverses sales de vista, clínica forense, arxiu i lavabos. La planta primera està composta per dependències del Jutjat núm. 1, dependències del Jutjat núm. 2, diverses sales administratives, Oficina d’Assistència a les Víctimes del Delicte, Servici Comú de Notificacions i Embargaments i zona de lavabos.

Fecha: 19/12/2024